b'\n_START_ARTICLE_\nIoan Ienea\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaentr-o familie de frunta\xc8\x99i meseria\xc8\x99i, p\xc4\x83rin\xc8\x9bii s\xc4\x83i fiind Iosif \xc8\x99i Lucre\xc8\x9bia Ienea. Dup\xc4\x83 terminarea liceului \xc3\xaen Lugoj \xc3\xaen 1900, beneficiind de stipendii acordate din fondul Episcopiei Greco-Catolice, face Teologia la Blaj p\xc3\xa2n\xc4\x83 \xc3\xaen 1904 \xc8\x99i Pedagogia la Budapesta, p\xc3\xa2n\xc4\x83 \xc3\xaen 1905. A fost numit \xc3\xaenv\xc4\x83\xc8\x9b\xc4\x83tor confesional rom\xc3\xa2n \xc8\x99i conduc\xc4\x83tor al corului Catedralei din Lugoj, \xc3\xaen care c\xc3\xa2ntase \xc8\x99i el \xc3\xaenc\xc4\x83 din clasele primare, \xc8\x99i al Societ\xc4\x83\xc8\x9bii Corale Lira, unde func\xc8\x9bioneaz\xc4\x83 p\xc3\xa2n\xc4\x83 \xc3\xaen 1914. A fost, de asemenea, o prezen\xc8\x9b\xc4\x83 activ\xc4\x83 \xc3\xaen cadrul Reuniunii \xc3\x8env\xc4\x83\xc8\x9b\xc4\x83torilor Rom\xc3\xa2ni Uni\xc8\x9bi din \xc8\x9ainutul Lugojului ca notar, vicepre\xc8\x99edinte \xc8\x99i delegat la examenele de sf\xc3\xa2r\xc8\x99it de an \xc8\x99colar, implic\xc3\xa2ndu-se, de asemenea, ca bibliotecar \xc3\xaen activit\xc4\x83\xc8\x9bile Casinei Rom\xc3\xa2ne din ora\xc8\x99 ._NEWLINE_A fost hirotonit \xc8\x99i confirmat ca preot printr-un decret semnat de episcopul greco-catolic al Lugojului, Vasile Hossu, \xc3\xaen care \xc3\xaei erau eviden\xc8\x9biate calit\xc4\x83\xc8\x9bile \xc8\x99i recunoscute meritele. \xc3\x8en calitate de preot \xc3\xaen protopopiatul Lugojului, a participat, \xc3\xaen 1906, la expozi\xc8\x9bia de la Bucure\xc8\x99ti organizat\xc4\x83 pentru aniversarea a 40 de ani de domnie ai regelui Carol I, \xc3\xaempreun\xc4\x83 cu un numeros grup de intelectuali b\xc4\x83n\xc4\x83\xc8\x9beni greco-catolici, condus de canonicul Ioan Boro\xc8\x99 . \xc3\x8en 1914 este numit paroh \xc8\x99i protopop \xc3\xaen Or\xc4\x83\xc8\x99tie. \xc3\x8empreun\xc4\x83 cu protopopul ortodox Vasile Dom\xc8\x99a a prezidat \xc3\xaen noiembrie 1918 prima mare adunare public\xc4\x83 politic\xc4\x83 \xc8\x99i na\xc8\x9bional\xc4\x83 a rom\xc3\xa2nilor din Or\xc4\x83\xc8\x99tie ._NEWLINE_\xc3\x8en 1908, cu prilejul pelerinajului f\xc4\x83cut la Roma de reprezentan\xc8\x9bii bisericii greco-catolice lugojene, la jubileul celor cincizeci de ani de preo\xc8\x9bie a papei Pius al X-lea, Ioan Ienea a dirijat, sub cupola bazilicii San Pietro, Liturghia lui Gavriil Musicescu, \xc3\xaen interpretarea corului colegiului \xe2\x80\x9eDe Propaganda Fide\xe2\x80\x9d, unde urmau cursurile mai mul\xc8\x9bi seminari\xc8\x99ti rom\xc3\xa2ni. Era prima liturghie rom\xc3\xa2neasc\xc4\x83 auzit\xc4\x83 \xc3\xaen vestita biseric\xc4\x83 \xc8\x99i interpretat\xc4\x83 \xc3\xaen prezen\xc8\x9ba Sanctit\xc4\x83\xc8\x9bii Sale. \xc3\x8en 1911 a fost prezent la Blaj, la serb\xc4\x83rile jubiliare prilejuite de cei 50 de ani de la \xc3\xaenfiin\xc8\x9barea ASTREI ._NEWLINE_Tot la nivelul activit\xc4\x83\xc8\x9bii ale \xc3\xaen domeniul muzica, Ioan Ienea s-a remarcat prin \xc3\xaenfiin\xc8\x9barea mai multor coruri \xc8\x99i societ\xc4\x83\xc8\x9bi corale; printre acestea, merit\xc4\x83 a fi men\xc8\x9bionat corul mixt Unirea de la Or\xc4\x83\xc8\x99tie, ale c\xc4\x83rui baze au fost puse \xc3\xaen anul 1922. Ioan Ienea a fost dirijorul acestui cor p\xc3\xa2n\xc4\x83 \xc3\xaen anul 1933, c\xc3\xa2nd este numit \xc3\xaen oficiul canonic al Lugojului, locul s\xc4\x83u fiind luat de Valeriu Bora. A fost \xc8\x99i unul dintre dirijorii Corului Reuniunii Meseria\xc8\x99ilor din Or\xc4\x83\xc8\x99tie, men\xc8\x9bionat \xc3\xaen acest post de c\xc4\x83tre presa local\xc4\x83 \xc3\xaen anul 1923, c\xc3\xa2nd a sus\xc8\x9binut diverse concerte \xc3\xaen care a prezentat prelucr\xc4\x83ri folclorice, organiz\xc3\xa2nd \xc8\x99i grupul de colind\xc4\x83tori al reuniunii. Tot Ioan Ienea a fost cel care a sus\xc8\x9binut, \xc3\xaencep\xc3\xa2nd cu anul 1922, constituirea unui cor care s\xc4\x83 corespund\xc4\x83 necesit\xc4\x83\xc8\x9bilor comunit\xc4\x83\xc8\x9bii greco-catolice din Or\xc4\x83\xc8\x99tie, cor care a func\xc8\x9bionat p\xc3\xa2n\xc4\x83 \xc3\xaen 1948 sub numele de Gloria ._NEWLINE_La 24 aprilie 1919 Consiliul Dirigent Rom\xc3\xa2n din Sibiu \xc3\xael nume\xc8\x99te profesor provizor de limba rom\xc3\xa2n\xc4\x83 pentru elevii rom\xc3\xa2ni de la Liceul reformat Kun din Or\xc4\x83\xc8\x99tie. Dup\xc4\x83 deschiderea Liceului rom\xc3\xa2nesc "Aurel Vlaicu" din Or\xc4\x83\xc8\x99tie este numit ca profesor auxiliar de istorie \xc8\x99i geografie \xc3\xaen cadrul acestuia, func\xc8\x9bion\xc3\xa2nd \xc3\xaen aceast\xc4\x83 func\xc8\x9bie timp de trei ani ._NEWLINE_La 1 iunie 1934 episcopul Dr. Alexandru Nicolescu \xc3\xael nume\xc8\x99te canonic la Lugoj, unde func\xc8\x9bioneaz\xc4\x83 p\xc3\xa2n\xc4\x83 la 1 iulie 1942, c\xc3\xa2nd se pensioneaz\xc4\x83 ._NEWLINE_Preotul Ioan Ienea a pre\xc8\x9buit, de asemenea, istoria. Din anul 1933 s-au p\xc4\x83strat c\xc3\xa2teva \xc3\xaensemn\xc4\x83ri ale sale dup\xc4\x83 dou\xc4\x83 vizite de documentare la cet\xc4\x83\xc8\x9bile dacice de la Coste\xc8\x99ti \xc8\x99i Gr\xc4\x83di\xc8\x99tea Muncelului, prima \xc3\xaempreun\xc4\x83 cu episcopul Lugojului, iar cea de-a doua, cu canonicul Auguste Leman, doctor \xc3\xaen teologie \xc8\x99i litere, profesor la Universitatea Catolic\xc4\x83 din Lille \xc8\x99i un profesor universitar din Paris, personalit\xc4\x83\xc8\x9bi istorice interesate de valoarea istoric\xc4\x83 a vestigiilor din Mun\xc8\x9bii Or\xc4\x83\xc8\x99tiei. Re\xc3\xaentors la Lugoj \xc3\xaen func\xc8\x9bia de canonic al episcopiei, a fost ales delegat al Capitului arhiepiscopal din ora\xc8\x99 la alegerea episcopului de Lugoj, Alexandru Nicolescu, \xc3\xaen scaunul mitropolitan de la Blaj .\n_START_SECTION_\nActivitatea politic\xc4\x83\n_START_PARAGRAPH_\nCa deputat \xc3\xaen Adunarea Na\xc8\x9bional\xc4\x83 din 1 decembrie 1918 a fost delegat al Protopopiatului Greco-Catolic din Or\xc4\x83\xc8\x99tie, lu\xc3\xa2nd parte la dezbaterile purtate \xc3\xaen sala din \xe2\x80\x9eCetate\xe2\x80\x9d sub prezidiul lui Gheorghe Pop de B\xc4\x83se\xc8\x99ti ._NEWLINE_Crescut din tinere\xc8\x9be sub influen\xc8\x9ba politic\xc4\x83 a lui Coriolan Brediceanu, a fost un membru activ al Partidului Na\xc8\x9bional Rom\xc3\xa2n din Or\xc4\x83\xc8\x99tie, ajung\xc3\xa2nd chiar pre\xc8\x99edinte al organiza\xc8\x9biei locale. La 15 decembrie 1928 a fost ales \xc8\x99i senator pentru jude\xc8\x9bului Hunedoara din partea Partidului Na\xc8\x9bional \xc8\x9a\xc4\x83r\xc4\x83nesc .\n_START_SECTION_\nRecunoa\xc8\x99teri\n_START_PARAGRAPH_\nPentru meritele sale a primit mai multe distinc\xc8\x9bii printre care Medalia \xe2\x80\x9eR\xc4\x83splata Muncii pentru Biseric\xc4\x83\xe2\x80\x9d, clasa I \xc3\xaen anul 1923. Din 1928 este membru al Ordinului \xe2\x80\x9eSteaua Rom\xc3\xa2niei\xe2\x80\x9d, \xc3\xaen gradul de ofi\xc8\x9ber .'